II. Postmodum vero Joscelmus filius ejus, auctore patre suo, dedit nobis .II. solidos et III. denarios tam ab ipso quam ab illius posteris qui domum paternam, quę in vico sancti Johannis sita est, possessuri sunt, in festivitate beati Johannis nobis perpetuo reddendos, de censu scilicet tabernaculorum que circa domum eandem in nundinis fieri solet. Quod, siquando inibi fieri cessaverint, nichilominus possessor domus eandem summam termino prestituto reddere non cessabit. Sin autem quispiam posterorum aut fraudare de precio aut pactum mutare forte temptaverit, precepit idem Joscelmus, ut tamdiu per cistercienses fratres excommunicationi subdatur, quousque per dampni redintegrationem et de cetero emendationem a presumpta temeritate resipiscat. Hujus rei testes sunt: Robertus presbiter, Bunsvaslęz, Hugo faber, Petrus tornator.